U sklopu nastave likovne kulture zadan nam je projekt s namjerom poboljšanja snalažljivosti i komunikacijskih vještina kod učenika. Zadatak nam je bio doznati više o radu umjetnika kroz kratke intervjue. Zagrebački street artist kojeg smo odabrali sve je poznatiji pod pseudonimom Lonac. Kroz ova pitanja saznali smo više o njegovim tehnikama, inspiracijama i stvaralaštvu.

**1. Tko je zapravo Lonac?**

Lik s Trešnjevke koji voli voziti bicikl sa slušalicama u ušima, šetati psa i slikati po zidovima.

**2. Kako ste se počeli baviti umjetnošću?**

Krajem osnovne škole zaljubio sam se u grafite i oslikavanje zidova, a vremenom se fokus s grafita tj. ulične kaligrafije prebacio na figurativne motive i velike zidove.

**3. Zašto ste se odlučili za street art?**

Snobizam, nepotizam, elitizam, suvišni pretenciozni tekstovi i posrednici rijetkost su u uličnoj umjetnosti. Street art je mnogo direktniji i pristupačniji tako da je to glavni razlog zašto se time i dalje bavim.

**4. Gdje pronalazite inspiraciju?**

Inspiraciju pronalazim u svemu što me okružuje i zanima, filmovi, glazba, kvart, neko životno iskustvo i znatiželja.

**5. U Vašim radovima uočili smo sklonost portretiranju, znači li to da izbjegavate motive** **pejzaža, mrtve prirode i sl.?**

Mislim da ne izbjegavam motive pejzaža, prije bih rekao da pokušavam raditi ono što je na ulici možda puno zahtjevnije, a to su portreti. Slikati pejzaž na ulici mi možda trenutno nema smisla, ali to ne znači da sam zatvoren za takve opcije u daljnjem radu.

**6. Koje tehnike preferirate?**

Ako se radi o muralima te slikanju na ulici općenito, preferiram sprej jer se puno brže suši a vrijednost tonova ostaje ista. U ateljeu slikam s uljem, na dasci ili platnu, ovisno o veličini i motivima.

**7. Jedno od neizbježnih pitanja za svakog street-artista; kist ili sprej?**

Vani sprej, u ateljeu kist

**8. maju li Vaša djela poruku?**

Neka imaju, a neka ne. S obzirom da se bavim dosta jasnom figuracijom mislim da je suvišno tekstom objašnjavati ono što je objašnjeno likovnom obliku.

**9. Krije li se neka simbolika u Vašim motivima?**

Možda više u prijašnjim radovima nego sada, ali opet, radovi su slobodni za interpretaciju tj. svaka osoba ima pravo na svoj način vidjeti i protumačiti rad.

**10. Što želite prenijeti javnosti svojim djelima?**

Razlog stvaranja na ulici nije taj da želim nešto prenijeti javnosti, nisam baš neki obožavatelj angažirane ulične umjetnosti jer u takvim slučajevima sam umjetnik dobije više pažnje od teme tj. samog djela. U Hrvatskoj ima jako malo ljudi koji na ulici rade nešto konkretno, disciplinirano i promišljeno. Svojim radom volio bih potaknuti neku mlađu generaciju da možda pametnije potroše kantice spreja.

**11.Možete li izdvojiti Vaše najdraže djelo (ili više njih)?**

Ima ih par. Riba na rotoru, Ronioc na medici, portret Cheza u Švedskoj i posljednji rad u Portugalu. Svaki od tih radova mi predstavlja neku novu stepenicu u razvoju. Oni koji se ne bave ovakvim oblikom umjetnosti vide samo konačni rezultat tj gotov rad. U svakom procesu postoji dosta prepreka, problema, ali i lekcija, tako da mi je skoro svaki rad do sada bio više muka nego lako obavljen zadatak.

**12.Koji su Vaši uzori?**

Prije desetak godina sam ima uzore, ali sada manje-više pratim dosta različitih umjetnika u kojima pronalazim dijelove onoga čemu težim.

**13.Kako odabirete lokaciju za Vaše murale? Je li vam važno koliko će ljudi vidjeti vaš rad? Koja je procedura po pitanju izrade murala na javnom mjestu? Jeste li imali problema s ilegalnošću?**

U Zagrebu mi je draže slikati na nekim zidovima zapuštenih prostora koji nisu lako vidljivi. Draži su mi zidovi koji imaju nekakav "problem", kada se ne radi o čistoj kvadratnoj ili pravokutnoj površini. Bilo je par situacija s policajcima, ali ništa prestrašno. Jednom prilikom sam završio na sudu, no obzirom da je čitava situacija bila dosta čudna i blentava, nije se ništa dogodilo.

Procedura oslikavanja zidova ovisi o tome radi li se o festivalu ili samoinicijativnom djelovanju. Organizatori festivala su dužni obaviti svu papirologiju i dozvole, a na umjetniku je samo da svoj dio odradi najbolje sto može.

**14.Jeste li kada radili po noći?**

Mislim da ne.

**15.Jedan od vaših motiva su i vaši roditelji. Kako oni reagiraju na način na koji su prikazani?**

Zadnje dvije godine bolje nego zadnjih 15.

**16.Unatoč bavljenju suvremenom umjetnošću, imate li omiljene umjetnike iz povijesti (npr.** **Da Vinci, Climt, Picasso i sl.)?**

Volim majstore kasne renesanse, manirizma, baroka i romantizma. Mislim da je to dosta utjecalo na moj ukus i ljubav prema figuraciji općenito.

**17.Koliko je vremena zahtijevala izrada murala „Vices“ u Portugalu? Kako je nastala ideja za isti?Zašto baš Portugal?**

U Portugalu sam bio pozvan da realiziram jedan mural u gradu Leiria. Ponekad mi jednostavne ideje tako padnu na pamet, pa se volim poigrati kompozicijom te svjetlošću i sjenama. Ponekad tema nije toliko važna koliko sama izvedba, tj. kadar i atmosfera.

**18.Koliko na Vaš rad utječe povratna informacija promatrača i društva? Kako se nosite s negativnim komentarima?**

Sve ovisi o tome tko kritizira. Mislim da s godinama i zrelošću dođe taj moment kada se prestaneš obazirati na ljude koji kritiziraju jer negativna kritika češće dolazi od onih koji se nisu naradili tj. koji ne rade na sebi. Konstruktivna kritika je nešto sto nam fali u novinarstvu, i oni koji jesu u umjetničikim vodama kuže koliko politike i nepotizma ima na samoj "umjetničkoj" sceni. Ja sam se s vremenom počeo fokusirati na scenu izvan Hrvatske u kojoj sam i dalje jako mala riba koja ima još puno toga za naučiti. Lako je biti velika riba u malom akvariju zvanom Hrvatska u kojoj su mogućnosti i prilike ograničene.

**19.Koliko se razlikuje reakcija ''strane publike'' na Vaše radove od domaće publike, kojoj ste već poznati?**

Po mom iskustvu prije bih rekao da sam izvan Hrvatske poznatiji tj. više se poštuje to što radim, što se jasno vidi po pozivima na prestižne festivale te organizaciju istih. U Zagrebu ne prolazim na natječajima niti imam status slobodnog umjetnika jer to što radim se ne boduje. Radovi koje napravim prvo budu objavljeni na stranim portalima, a tek onda na našim. To dosta govori o nesigurnosti onih koji vole pisati o umjetnosti, jer tek ako valja vani. onda mora valjati i nama.

**20.Preferirate li svoje radove izlagati u galerijama ili na ulici?**

Do sad na ulici, iako uskoro imam solo izložbu u Los Angelesu pa me to možda natjera da radim više u ateljeu.

**21.Sudjelujete li često na festivalima? Postoji li vama najdraži?**

Najprofesionalnij je bio onaj u Švedskoj i takvo iskustvo mislim da neću tako brzo ponovno doživjeti. Često se dogodi da na kraju dana moraš iz svog džepa dati da bi se nešto realiziralo, pogotovo kod nas. Vani scena ulične umjetnosti postoji puno dulje te je dogurala dosta daleko, a samim time je i publika više obrazovana i informirana pa vise cijeni to što imaju u svome gradu. Street art ture povezane su s festivalima i uvijek brinu o tome da sam rad, iako je na ulici, bude zaštićen od komercijalnog iskorištavanja. Street art ture u Zagrebu vode od ljudi koji nisu kompetentni govoriti o sceni koju ne poznaju, a uzimaju novac od scene koja je sama izgradila nekakav identitet koji turistička zajednica vidi kao već gotov proizvod od kojeg može zaraditi.

**22.Preferirate li surađivati s drugim umjetnicima?**

Više volim raditi sam jer radim dosta sporo i opušteno, ali ako radim s nekim, onda su to često frendovi koji isto crtaju.

**23.Kakvi su Vaši planovi za budućnost?**

Nakon izložbe u LA-u planiram ići u Tursku te u Francusku. Volio bih u sljedećih 5-7 godina skupiti što više iskustava u inozemstvu, naučiti što više mogu od ljudi koji se ovime bave već dva desetljeća ako ne i više te možda jednog dana svo to iskustvo iskoristiti za nešto konkretno u svome gradu.

Intervju izradile: Laura Bunjevac i Ivana Sabolek